Il ha semper existite un propaganda quando il habeva qualcuno que essayava influentias alteres a acceptar e viver lor ideas e objectivos. Omne currente religiose, omne gruppo politic del mundo antique habeva su formas de persuasion e de diffusion del proprie pensamento. Le propaganda es un forma de education (nos non attribue nunc a iste termino alcun judicamento de valor) del homines, a fin que illes seque le idea propagandate o usa le producto pro le qual le propaganda es facite. Le arte del propaganda, substantialmente, es le arte de persuader. Le propaganda, assi, es le action complexe per le qual on essaya convincer, persuader, un persona, del veritate, justessa o utilitate de un certe idea o del bonitate de un producto, per le medio de differente methodos (auditive, visive, etc.). Antiquemente le arte de persuader se appellava rhetorica, illo es le elaboration del medios le plus apte pro imprimer un puncto de vista, un idea o un doctrina, con le parola o le scripto, sur le animo del auditor o del lector.